Fadal 100 jum għall-elezzjoni tal-Parlament Ewropew li se ssir fl-24 ta’ Mejju li gej. F’attività taħt l-arkati fid-daħla tal-Belt Valletta fejn il-kolonni, intramaw kartelluni kbar b’messaġġi relatati mal-Elezzjoni Ewropea. Il-Kap tal-Uffiċċju tal-Parlament Ewropew, Peter Agius qal li s-setgħat tal-Parlament Ewropew żdiedu u fl-aħħar snin bdew jinħassu b’mod speċjali fi żmien il-kriżi finanzjarja u ekonomika. Qal li s-751 membru tal-Parlament Ewropew, fosthom sitta Maltin li se jintagħżlu f’Mejju, se jeleġġu l-President tal-Kummissjoni Ewropea. Dr Agius qal li minn issa sal-bidu ta’ Marzu, il-kampanja ta’ informazzjoni f’Malta se tiffoka fuq in-negozji u wara fuq iż-żgħażagħ u l-votanti ġodda. Semma kif għada se jitnieda manifest tan-negozji Maltin għall-Ewropa. Is-Sindku tal-Belt, il-Professur Alexei Dingli, semma’ li kienet il-Belt li fi zmien il-Kavallieri kienet fiċ-ċentru tal-ewwel forma ta’ Unjoni Ewropea. Qal li l-elezzjoni tal-Parlament Ewropew hi importanti għax permezz tagħha se jintgħażlu l-aħjar rappreżentanti li se jmexxu l-Ewropa għall-ħames snin li ġejjin. Fl-elezzjoni tal-Parlament Ewropew mistennija jkun hemm mat-330,000 votant eleġibbli. Fl-elezzjoni tal-2004 ħargu jivvutaw 82 fil-mija tal-votanti u fl-2009 ivvutaw 79 fil-mija, l-ogħla fost il-pajjiżi fejn il-votazzjoni m’hix obbligatorja. Storja u ritratt: Keith Demicoli